Oreškovica

**Oreškovica** je naselje u Srbiji u opštini Petrovac na Mlavi u Braničevskom okrugu. Prema popisu iz 2002. bilo je 911 stanovnika (prema popisu iz 1991. bilo je 1246 stanovnika).

## Geografija
Oreškovica je udaljena 12&nbsp;km jugozapadno od Petrovca na Mlavi

Prema zapisu profesora Mirka Bogićevića, a na osnovu dokumenata zabeleženih u knjizi „Mlava“od autora Ljubomira Jovanovića iz 1903. godine, smatra se pouzdano da je Oreškovica staro naselje i da se pod ovim imenom pominje u istorijskim dokumentima i pre Kosovske bitke, tj. u vreme kralja Dragutina i njegovog brata Milutina.

U doba turske vladavine mnoga naselja su premeštena, spaljena i nestajala su pod najezdom silnika, ali su nastala i nova, pa je najverovatnije takvu sudbinu doživela i Oreškovica.

Kako je prof. Mirko Bogićević dalje zapisao, ne pominjući trajnost naseljavanja „Oreškovica se nalazi u udolini i na brdskoj kosi koja se od Glavčine pruža prema dolini Mlave...“

U vreme ovih zapisa kroz selo su prolazila dva veća i više manjih potočića, a u samoj dolini protiče potok koji je pritoka Trske –izvornog kraka rečice „Čokordin“ koja se kod Velikog Sela uliva u Mlavu. Drugi krak ove rečice je Konjušica koja izvire u ataru ovog sela.

Pretpostavke o imenu naselja potiču od toga da je u njemu bilo mnogo oraha, kao uostalom i u čitavoj okolini.

Osnov za ovakvu tvrdnju leži u Povelji koju je knez Lazar dao manastiru Gornjak, gde se pominje selo “Orehovica“. Ako je to ime današnje Oreškovice, onda je starost sela velika.

Zabeležen je podatak da su stari ljudi govorili o selu da se prvobitno nalazilo na brdu bliže drumu, odnosno na mestu zvanom Selište i imalo sedam kuća i to od porodica: Stojnića, Ćosića, Matića, Mizdraka, Sarića, Nedovića i Gvozdenjaka čija se starina ne zna. Samo se za Gvozdenjake zna da su dosli iz Batočine i da su njihovi čukundedovi zadugo sedeli na mestu zvanom Selište.

U izveštaju egzarha Maksima Ratkovića pominje se selo Oreškovica 1734. godine i kazuje da je pripadala porečkoj parohiji. U to vreme imala je „ 22 hljebova (domova), ljudi su Vlasi pod komorskim vladjenijem “.

U svakom slučaju, nema sumnje da je Oreškovica staro naselje, da je doživela sudbinu drugih naselja, što znači da je bilo iseljavanja i doseljavanja, da su po obnavljanju sela došli i starosedeoci i novi doseljenici jer je takozvana „ Vlaška mala“ ostala u naselju, a došle su i nove familije te su formirane „male“ pod različitim imenima.

U vreme kada je nastao zapis o naselju (1903. godine )selo je imalo školu, crkvu, jednu mehanu i četiri kovačnice. Među stanovnicima nije bilo nikakve razlike bez obzira na različitost krajeva odakle su došli, dakle ni po jeziku ni po nošnji, niti po običajima, izuzev Vlaške male, koja se posebno odlikuje govorom i nošnjom.

Crkva se u Oreškovici prvi put pominje 1792. godine, ali se ne zna da li se nalazila u Selištu na šta ukazuju i danas ostaci tog objekta, ili dole u selu, odnosno na sadašnjoj lokaciji.

Kako je u knjigama pisalo crkva – kapela je osvećena prema podacima iz antiminsa 13. marta 1894. godine od episkopa beogradskog mitropolita Mihajla, ali je na ovdašnjem mestu postojala mnogo pre toga jer su u njoj obavljeni i drugi obredi i venčanja na šta ukazuju originalni zapisi u crkvenim knjigama – protokolima venčanih i umrlih od 1842. godine pa nadalje.

Posvećena je Sv. velikomučenici Marini.

Glavna seoska zavetina je Ognjena Marija a poljske zavetine su Mali, Veliki Spasovdan, Mladenci, Beli četvrtak, Beli petak, Markovdan i Vartolomej.

Od ukupnog broja, 200 domaćinstava se bave isključivo poljoprivredom, 110 je mešovitih, a ostala domaćinstva stiču prihod iz radnog odnosa.

Na radu u inostranstvu se nalazi oko 300, a u naselju, u opštini i drugim naseljima zaposleno je oko 40 radnika.

Kao i mnoga druga naselja, tako i Oreškovica spada u red onih koja imaju negativnu stopu obnavljanja stanovništva na šta ukazuje podatak da se u poslednjih deset godina prosečno godišnje rodilo manje dece nego što je umrlo meštana.

Ukupna površina naselja iznosi 1649 hektara i od toga pod ratarskim kulturama se nalazi 1145 ha, pod šumama 191 ha, pod voćnjacima i vinogradima 195 ha, pod livadama i pašnjacima 90 ha i pod povrtarskim kulturama 25 ha i td.

Oreškovica se graniči sa : Vošanovcem, Dobrnjem, Burovcem, Tabanovcem i Krvijem u opštini Petrovac, Viteževom i Porodinom u opštini Žabari i Dubnicom u opštini Svilajnac.

Oreškovica ima Osnovnu školu „ Đura Jakšić „, crkvu, ambulantu, poštu, Dom kulture, Lovački dom, zadrugu „ Dragoševo“, sportska igrališta za velike i male sportove, mesnu kancelariju, 3 prodavnice, 1 kafanu, 2 kafića, nekoliko zanatskih radnji.

Na samom ulazu u naselje na brdu nalazi se Protivgradni poligon i Regionalni centar Republičkog hidro-metereološkog zavoda.

## Demografija
U naselju Oreškovica živi 744 punoletna stanovnika, a prosečna starost stanovništva iznosi 44,7 godina (42,3 kod muškaraca i 47,0 kod žena). U naselju ima 293 domaćinstva, a prosečan broj članova po domaćinstvu je 3,11.

Ovo naselje je velikim delom naseljeno Srbima (prema popisu iz 2002. godine).

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)